**Priopćenje Stožera civilne zaštite DNŽ, 04. travnja 2020. godine**

[Novosti](http://www.edubrovnik.org/category/novosti/) [travanj 4, 2020travanj 4, 2020](http://www.edubrovnik.org/novosti/priopcenje-stozera-civilne-zastite-dnz-04-travnja-2020-godine/) [admin](http://www.edubrovnik.org/author/niksamiletic/)

Prema posljednjim podacima u Dubrovačko-neretvanskoj županiji ukupna brojka zaraženih je 59, tj. 9 potvrđenih slučajeva više u odnosu na posljednju objavu Stožera civilne zaštite Dubrovačko-neretvanske županije.

Hospitalizirano je 15 pozitivnih pacijenata. Tijekom dana očekuje se transport 2 pozitivna pacijenta u respiratorni centar KBC-a Split te u Kliniku za infektivne bolesti ”Dr. Fran Mihaljević” u Zagrebu.

Riječ je o pacijentici kojoj se tijekom noći pogoršalo stanje te je intubirana i stavljena na respirator, a sukladno unaprijed zadanom protokolu bit će transportirana u Split.

Što se tiče drugog pacijenta, njegovo opće stanje je dobro, ali je riječ o pacijentu koji je ranije bio na operaciji transplatacije bubrega te će stoga iz predostrožnosti biti prebačen u Zagreb.

Tri pacijenta su još ranije prebačena u respiratorni centar KBC-a Split i njihovo stanje je teško, ali i dalje stabilno. Izliječene su dvije osobe.

Ukupno je poslano 466 uzorka na analizu. Tijekom jučerašnjeg dana na analizu je poslano 65 uzoraka, trenutno se čekaju rezultati za 1 uzorak. Na kućnom liječenju u izolaciji je 39 osoba pozitivnih na COVID-19.

U posljednja 24 sata nije utvrđeno kršenje mjere samoizolacije, a od početka pandemije ukupno je utvrđeno 17 slučajeva kršenja mjere samoizolacije.

Prema podacima lučkih uprava nije bilo uplovljavanja velikih brodova sa stranim putnicima.

U Zračnoj luci Dubrovnik i dalje radi samo nužno osoblje.

Nastavno na upite medija, Stožer za civilnu zaštitu Dubrovačko-neretvanske županije obaviještava javnost kako je jednom od djelatnika iz Doma za starije osobe Domus Christi utvrđen kontakt sa zaraženom osobom kojoj je 1. travnja potvrđena COVID-19 infekcija. Djelatnik se trenutno nalazi u samoizolaciji, a zadnji radni dan bio mu je 28.3. Djelatnik Doma je 29.3. bio slobodan, a nije radio ni 30. i 31. 3. Od 1.4. je u samoizolaciji po uputama epidemiologa i nema simptome. Ravnateljica Doma je o situaciji obaviještena s njegove strane i sa strane epidemiologa.

Sve mjere predostrožnosti su poduzete, a osim svakodnevne dezinfekcije, ovlaštena tvrtka radila je dezinfekciju Doma za starije osobe već 3 puta. Temperatura korisnika i djelatnika mjeri se tri puta dnevno. Svo osoblje, sukladno uputama, već duže vrijeme radi s maskom i rukavicama.

Nitko od djelatnika Doma nije razvio simptome bolesti, a posebna pozornost obraća se na svakog korisnika.

S današnjim danom Studentski dom spreman je za prijem pacijenata i funkcionira kao izdvojeni stacionar OB Dubrovnik.

U karanteni su i dalje dvije osobe.

Podsjećamo kako su Hrvatska psihološka komora i Hrvatsko psihološko društvo osigurali telefonsku liniju za sve kojima u ovoj situaciji treba psihološka pomoć. Kontakt telefon za našu županiju je 091 544 44 33.